**РЕПУБЛИКА СРБИЈА**

**НАРОДНА СКУПШТИНА**

**Одбор за уставна питања и законодавство**

**04 број 58-2038/20-2**

**29. март 2021. године**

**Б е о г р а д**

**УСТАВНОМ СУДУ РЕПУБЛИКЕ СРБИЈЕ**

**БЕОГРАД**

**Булевар Краља Александра 15**

Одбор за уставна питања и законодавство Народне скупштине Републике Србије, на седници одржаној 29. марта 2021. године, поводом поднете иницијативе (која је означена као „уставна жалба“) за оцену уставности одредаба члана 5. тачка 5) и чл. 7, 141. и 150. Закона о правима бораца, војних инвалида, цивилних инвалида рата и чланова њихових породица („Службени гласник РС“, број 18/20), одлучио је да достави Уставном суду следећи одговор:

Удружење ратних ветерана Српских земаља 1990-1999. Патриотски фронт из Бачке Паланке које заступа Зоран Вранешевић из Новог Сада поднело је иницијативу (која је означена као „уставна жалба”) за оцену уставности одредаба члана 5. тачка 5) и чл. 7, 141. и 150. Закона о правима бораца, војних инвалида, цивилних инвалида рата и чланова њихових породица („Службени гласник РС”, број 18/20 – у даљем тексту: Закон). Подносилац је мишљења да је наведеним одредбама Закона повређен Устав, то јест одредбе чл. 21. ст. 1, 2. и 3.

Закон о правима бораца, војних инвалида, цивилних инвалида рата и чланова њихових породица („Службени гласник РС”, број 18/20) уређује права и услове за остваривање права бораца, војних инвалида, цивилних инвалида рата, чланова породица палих и умрлих бораца и умрлих војних инвалида и лица које је погинуло или умрло у Војсци Србије у миру, чланова породица умрлих цивилних инвалида рата и цивилних жртава рата.

Права утврђена овим законом заснивају се на принципу накнаде штете за телесно оштећење, односно губитак живота блиског сродника, а права која припадају борцима, ратним и мирнодопским војним инвалидима, члановима породица палих и умрлих бораца и умрлих војних инвалида заснивају се и на принципу националног признања.

Чланом 5. Закона прописане су околности релевантне за дефинисање појма борца и трајање околности односно припадање званичном систему одбране у вршењу војне дужности или друге дужности за војне циљеве или за друге циљеве државне безбедности у рату или оружаним акцијама за време мира ради одбране суверенитета, независности, територијалне целокупности и уставног уређења.

Одредбом тачке 5) наведеног члана прописано је да је борац држављанин Републике Србије који је као припадник оружаних снага СФРЈ вршио војне дужности или друге дужности за војне циљеве или за друге циљеве државне безбедности у оружаним акцијама ради одбране суверенитета, независности и територијалне целокупности Социјалистичке Федеративне Републике Југославије у периоду од 17. августа 1990. године до 27. априла 1992. године, a за припаднике оружаних снага СФРЈ стационираних на територији Босне и Херцеговине до 19. маја 1992. године.

Устав прописује да се стицање и престанак држављанства уређује законом.

Чланом 1. Закона о служби у оружаним снагама („Службени лист СФРЈ”, бр. 7/85, 20/89, 40/89 и 26/90 и „Службени лист СРЈ”, бр. 31/93 и 50/93) било је прописано да се службом у оружаним снагама Социјалистичке Федеративне Републике Југославије и у територијалној одбрани сматра вршење војних и других дужности у Југословенској народној армији и у територијалној одбрани.

Законом о Војсци Југославије („Службени лист СРЈ”, бр. 43/94, 28/96, 44/99, 74/99, 3/02 и 37/02 и „Службени лист СЦГ”, бр. 7/05 и 44/05) било је прописано: да је Војска Југославије оружана снага која брани сувереност, територију, независност и уставни поредак Савезне Републике Југославије (члан 1); да Војску сачињавају стални и резервни састав (члан 7, став 1); да стални састав Војске сачињавају професионални војници и војници на служењу војног рока (члан 7, став 2); да су професионални војници – професионални официри, професионални подофицири и официри по уговору, подофицири по уговору и војници по уговору (члан 7, став 3); да су војни осигураници, у смислу остваривања права из пензијског и инвалидског осигурања по овом закону, лица која имају својство професионалног војника (члан 241); да се војном осигуранику, односно кориснику војне пензије који је као припадник оружаних снага Југославије учествовао у оружаним акцијама после 17. августа 1990. године, време проведено у тим акцијама и у заробљеништву, као и време проведено на лечењу и медицинској рехабилитацији услед болести или повреда задобијених у оружаним акцијама и заробљеништву рачуна се као стаж осигурања у двоструком трајању (члан 264, став 3); да време које је регрут провео као добровољац у јединицама и установама Југословенске народне армије или у саставима под њеном командом, од 17. августа 1991. до 19. маја 1992. године, рачуна као служење војног рока у двоструком трајању (члан 360, став 4); да даном ступања на снагу тог закона престаје да важи Закон о служби у оружаним снагама (члан 363).

После 19. маја 1992, ЈНА више није била присутна на територији Хрватске и Босне и Херцеговине. Јединице ЈНА повукле су се на територију СРЈ, а 20. маја Председништво СР Југославије донело је одлуку о престанку стања непосредне ратне опасности и, на основу члана 134. Устава СР Југославије, донело је одлуку о реорганизацији ЈНА у Војску Југославије, тако да је од тог дана на територији СР Југославије постојала само оружана снага нове државе СР Југославије – Војска Југославије.

Дакле, од 27. aприла 1992. године и по прописима СРЈ и по прописима међународних организација, СФРЈ не постоји. Припадници оружаних снага су се са територије бивше СФРЈ дефинитивно повукли на територију СРЈ 19. маја 1992. године из Босне и Херцеговине.

Лица која су учествовала у оружаним акцијама после 27. априла 1992. године нису могла да наставе војне активности на очувању СФРЈ.

Чланом 5. став 1. тачка 6) Закона се прописује да је борац држављанин Републике Србије који је као припадник оружаних снага СРЈ, Државне заједнице СЦГ, односно Републике Србије вршио војне дужности или друге дужности у оружаној акцији предузетој за време мира ради одбране суверенитета, независности и територијалне целокупности Савезне Републике Југославије, Државне заједнице Србија и Црна Гора, односно Републике Србије, у периоду после 27. априла 1992. године.

Закон о Војсци Југославије („Службени лист СРЈ”, број 43/94) у члану 264. став 3. прописује да војном осигуранику, односно кориснику војне пензије који је као припадник оружаних снага Југославије учествовао у оружаним акцијама после 17. августа 1990. године, време проведено у тим акцијама и у заробљеништву, као и време проведено на лечењу и медицинској рехабилитацији услед болести или повреда задобијених у оружаним акцијама и заробљеништву рачуна се као стаж осигурања у двоструком трајању.

Члан 100. став 1. Закона о основама пензијског и инвалидског осигурања („Службени лист СРЈ”, број 30/96) дефинише да се у посебан стаж у двоструком трајању рачуна време које је осигураник, односно лице, вршећи војне дужности или друге дужности за војне циљеве или за циљеве државне безбедности, провело у акцијама и заробљеништву у смислу члана 264. став 3. Закона о Војсци Југославије („Службени лист СРЈ”, број 43/94).

У поступку остваривања посебног стажа у двоструком трајању, који је у надлежности Републичког фонда за пензијско и инвалидско осигурање, осигураници су били у обавези да доставе уверење о учешћу у оружаним акцијама. Основ за признавање учешћа у оружаним акцијама, искључиво у периоду од 17. августа 1990. године до 19. маја 1992. године, лицима која су била припадници јединица ЈНА и ВЈ и јединица ТО које су се налазиле под командом ЈНА и ВЈ, налази се у законском пропису важећем у наведеном временском периоду, Закон о служби у оружаним снагама („Службени лист СФРЈ”, бр. 7/85, 20/89, 40/89 и 26/90).

Лицима која су били припадници јединица ТО на територији осталих република бивше СФРЈ, изван територије Републике Србије, центри Министарства одбране за локалну самоуправу закључком су одбацивали захтеве, из разлога месне ненадлежности, јер је држава Србија правни следбеник Државне заједнице СЦГ (СЦГ-СРЈ, СРЈ-СФРЈ), а како су јединице ТО биле организоване на територијалном принципу као републички органи, Република Србија не може имати месну надлежност на територији осталих бивших република СФРЈ.

Лице које је имало распоред по основу радне обавезе у државном органу или великом техничком систему од интереса за одбрану земље, не може се сматрати борцем јер није извршавало војне и друге дужности у ратној јединици, већ радну обавезу на радном месту.

Чланом 7. овог закона прописано је да се лицу из члана 5. Закона признаје статус борца и разврстава се, према времену и територији укупног војног ангажовања, у следеће категорије:

1) борац I категорије је борац са ангажовањем преко 200 дана, борац из члана 5. тачка 7) овог закона са ангажовањем најмање 60 дана на територији Аутономне покрајине Косово и Метохија и борац коме је признато својство ратног војног инвалида без обзира на дужину његовог ангажовања;

2) борац II категорије је борац са ангажовањем од 46 до 200 дана;

3) борац III категорије је борац са ангажовањем до 45 дана.

Као време ангажовања сматра се и време које је борац провео на стационарном лечењу, као и време које је борац провео у заробљеништву у које је доспео под околностима из члана 5. овог закона.

Имајући у виду да је 24. марта 1999. године проглашено ратно стање, које је посебно правно стање у држави и да су биле прописане посебне мере које су се одражавале на лица којима се пружа правна заштита наведеним чланом Закона, као и да су постојале специфичне околности у којима су била лица ангажована на територијиАутономне покрајине Косово и Метохија у односу на лица која су учествовала у оружаним акцијама за време мира, због тога је борцима који су учествовали у рату на овој територији најмање 60 дана потребно одати посебно признање.

Устав у члану 21. став 3. прописује да се не сматрају дискриминацијом посебне мере које Република Србија може увести ради постизања пуне равноправности лица или групе лица која су суштински у неједнаком положају са осталим грађанима.

Будући да се права утврђена Законом заснивају на принципу националног признања, разврставање бораца у категорије се врши према времену и територији ангажовања.

Чланом 141. Закона прописано је да се статус борца из чл. 5, 6. и 7. Закона утврђује на основу оригиналних писмених доказа из времена учешћа у рату, односно оружаним акцијама предузетим за време мира, као и на основу писмених података којима располаже надлежни орган Републике Србије о дужини ангажовања борца у оружаним снагама. Наведени подаци морају садржати податке о датуму почетка и датуму престанка војног ангажовања борца.

Чланом 150. Закона прописано је да се доказним средством, у смислу чл. 141, 142. и 143. овог закона, сматрају документи у којима су наведене чињенице о испуњености релевантних услова прописаних овим законом, а посебно војни, полицијски и правосудни документи и медицинска документација.

Изјава странке и других лица, без обзира у ком облику је дата, не сматра се доказним средством у смислу чл. 141, 142. и 143. Закона. Упис у војну књижицу извршен без позива на одговарајућу службену евиденцију не сматра се доказним средством.

Доказним средством не сматрају се изјаве сведока дате у судским поступцима ради остваривања права по другим прописима.

Наведеним одредбама Закона прописани су једнаки услови за стицање статуса борца, па се стога и не може сматрати да се наведеним чланом врши њихова дискриминација.

Одредбом члана 150. Закона за сва лица прописана су истоветна доказна средства за стицање својства борца. Такође, за сва лица прописана су истоветна доказна средства за признање права на породичну инвалиднину по палом борцу. Прописивање другачијих доказних средстава за стицање својства борца за лица која су била учесници оружаних акција (доказивање својства борца само на основу изјаве странке и других лица), као и прописивање другачијих доказних средстава за признање права на породичну инвалиднину по палом борцу (доказивање само на основу изјаве странке и других лица чињенице да је лице погинуло, умрло или нестало) представљало би дискриминацију у односу на друге борце и кориснике права из борачко-инвалидске заштите и заштите цивилних инвалида рата.

Надлежни органи у Републици Србији располажу подацима о дужини ангажовања борца у оружаним снагама. На основу тих података се утврђује статус борца, па није од утицаја чињеница да је настао губитак оригиналног документа у оружаним акцијама, пожарима или приликом уништавања документације. Наведени докази се у поступку користе алтернативно.

У складу са наведеним, Одбор је мишљења да су одредбе члана 5. тачка 5) и чл. 7, 141. и 150. Закона о правима бораца, војних инвалида, цивилних инвалида рата и чланова њихових породица („Службени гласник Републике Србије”, број 18/20), у сагласности са Уставом.

ПРЕДСЕДНИК

Јелена Жарић Ковачевић